# Obsah (osnova) výročnej správy o činnosti vysokej školy

**podľa čl. 6 smernice č. 46/2011**

(aktualizácia k výročnej správe o činnosti za rok 2021)

**Obal:**

|  |
| --- |
| NÁZOV VYSOKEJ ŠKOLY  VÝROČNÁ SPRÁVA O ČINNOSTI *(názov vysokej školy)* ZA ROK (*rok*) |

**Úvodný list:**

|  |
| --- |
| VÝROČNÁ SPRÁVA O ČINNOSTI *(názov vysokej školy)* ZA ROK (*rok*)  *Miesto, mesiac a rok vydania* |

Grafickú úpravu úvodného listu (napr. doplnenie loga, ...) určuje vysoká škola.

**Obsah – uvedie sa obsah správy**

1. **Základné informácie o vysokej škole:**

|  |
| --- |
| Názov vysokej školy: *uvedie sa názov vysokej školy*  Typ vysokej školy: *verejná vysoká škola / súkromná vysoká škola / zahraničná vysoká škola*  Poslanie vysokej školy: *uvedie sa poslanie vysokej školy vymedzené v jej dlhodobom zámere*  **Vedenie vysokej školy:**  Rektor: *meno a priezvisko rektora vysokej školy, funkčné obdobie, dátum vymenovania za rektora*  Prorektori: *uvedie sa vymedzenie oblasti*, *meno a priezvisko príslušného prorektora, funkčné obdobie, dátum vymenovania za prorektora*  Kvestor vysokej školy: *meno a priezvisko*  **Akademický senát vysokej školy:**  Predseda: *meno a priezvisko, funkčné obdobie, začiatok funkcie, súčasť vysokej školy, ktorej akademickú obec zastupuje a vymedzenie, či ide o zamestnaneckú alebo študentskú časť*  Predsedníctvo: *meno a priezvisko, funkčné obdobie, začiatok členstva, súčasť vysokej školy, ktorej akademickú obec zastupuje a vymedzenie, či ide o zamestnaneckú alebo študentskú časť, prípadne, že ide o podpredsedu akademického senátu*  Členovia: *meno a priezvisko, funkčné obdobie, začiatok členstva, vymedzenie, či ide o zamestnaneckú alebo študentskú časť, prípadne, že ide o podpredsedu akademického senátu – údaje sa členia podľa jednotlivých súčastí vysokej školy*  **Vedecká / umelecká rada vysokej školy:**  Členovia vedeckej/umeleckej rady z vysokej školy: *meno a priezvisko, oblasť, v ktorej odborne pôsobí*  Ostatní členovia vedeckej/umeleckej rady: *meno a priezvisko, oblasť, v ktorej odborne pôsobí*  **Disciplinárna komisia vysokej školy pre študentov:**  *meno a priezvisko, zamestnanec / študent*  **Súčasti vysokej školy:**  Fakulty:  *Názov fakulty*  Dekan: *meno a priezvisko dekana, funkčné obdobie, dátum vymenovania*  Ostatné súčasti vysokej školy:  *Uvedú sa pracoviská podľa § 21 ods. 1 písm. b) a c) zákona o vysokých školách.*  **Správna rada vysokej školy:**  Členovia vymenovaní na návrh ministra školstva, vedy, výskumu a športu SR:  *meno a priezvisko, zamestnávateľ/sektor, v ktorom člen pôsobí, dátum vymenovania*  Členovia vymenovaní na návrh rektora vysokej školy:  *meno a priezvisko, zamestnávateľ/sektor, v ktorom člen pôsobí, dátum vymenovania*  Člen vymenovaný na návrh zamestnaneckej časti akademického senátu:  *meno a priezvisko, zamestnávateľ/sektor, v ktorom člen pôsobí, dátum vymenovania*  Člen vymenovaný na návrh študentskej časti akademického senátu:  *meno a priezvisko, zamestnávateľ/sektor v ktorom člen pôsobí, dátum vymenovania*  *Za dátumom vymenovania sa uvedie osobitná informácia v prípade predsedu a podpredsedu správnej rady: predseda / podpredseda*  *Iné orgány (zverejnenie určuje vysoká škola):*  *V prípade potreby sa uvedú informácie o ďalších orgánoch/súčastiach/predstaviteľoch vysokej školy.*  **Zastúpenie vysokej školy v reprezentácii vysokých škôl**  Členovia reprezentácií vysokých škôl: *meno a priezvisko, reprezentácia ktorej je členom, funkčné obdobie, začiatok členstva*  **Členstvo vysokej školy v konzorciu vysokých škôl:**  *Názov konzorcia vysokých škôl, dátum vzniku členstva v konzorciu* |
| *Uvádzajú sa aj akademické tituly, vedecko-pedagogické a vedecko-umelecké tituly. Ak nastala v priebehu roka zmena, uvedie sa odkedy a dokedy daná osoba zastávala príslušnú funkciu. V prípade funkčného obdobia sa uvádza, funkčné obdobie v poradí, ktoré prebieha. Vysoká škola môže uviesť aj kontaktné údaje na danú osobu (telefón, e mail)* |

1. **Prehľad najdôležitejších faktov a činností vysokej školy**

Uvedú sa najdôležitejšie/najzaujímavejšie udalosti, fakty a činnosti z pohľadu vysokej školy, či už v rámci aktivít pre verejnosť, študentov, zamestnancov, vzdelávacej činnosti (prednáška významnej osobnosti), výskumnej činnosti (publikovanie významného objavu, štúdie, usporiadanie konferencie a pod.), a prostredníctvom informácií o nej, či fotodokumentácie predstaviť/priblížiť život na vysokej škole.

1. **Informácie o poskytovanom vysokoškolskom vzdelávaní**

V tejto časti vysoká škola (stručne) uvádza údaje týkajúce sa vysokoškolského vzdelávania, pričom komentuje vývoj v danej oblasti medziročne, prípadne za dlhšie časové obdobie, plnenie dlhodobého zámeru vysokej školy, či vyhodnocuje výsledky opatrení, ktoré boli prijaté na zlepšenie stavu v danej oblasti. Kde je to možné a vhodné, uvedie sa odkaz na príslušnú tabuľku, či porovnanie vysokej školy v slovenskom / medzinárodnom prostredí (v prílohe výročnej správy).

* 1. Uvádzajú sa údaje o študijných programoch, v ktorých vysoká škola poskytuje vysokoškolského vzdelávanie (štruktúra z hľadiska stupňov, skupín odborov vzdelania, formy štúdia, jazyka, v ktorom sa program poskytuje), počty/štruktúra odňatých alebo zrušených študijných programov (text sa odvoláva na tabuľku č.15 a 16 tabuľkovej prílohy).
  2. Uvádza sa najmä komentár a vyhodnotenie údajov o študentoch a ich štruktúre, z pohľadu stupňov vysokoškolského vzdelávania, formy štúdia, či študijných odborov (alebo podskupín študijných odborov). (Text sa odvoláva na tabuľky č. 1, 1a tabuľkovej prílohy.)
  3. Uvádzajú sa informácie o akademickej mobilite študentov – využívané programy, počty vyslaných, počty prijatých, z pohľadu stupňa vzdelávania, štátov, a pod. (text sa odvoláva na tabuľku č. 6 tabuľkovej prílohy).
  4. Uvádzajú sa údaje o záujme o štúdium na vysokej škole a výsledkoch prijímacieho konania, ako aj aktivity vysokej školy, ktoré propagovali štúdium na vysokej škole (text sa odvoláva na tabuľky č. 3a, 3b a 3c tabuľkovej prílohy).
  5. Uvádzajú sa údaje o absolventoch vysokoškolského štúdia (text sa odvoláva na tabuľku č. 2 tabuľkovej prílohy).
  6. Uvádzajú sa údaje ohľadom odoberania vysokoškolských titulov a neplatnosti štátnej a rigoróznej skúšky alebo jej časti (text sa odvoláva na tabuľku č. 22 tabuľkovej prílohy).
  7. Komentovaný prehľad úspechov, ktoré dosiahli študenti na národnej, či medzinárodnej úrovni (aktívna účasť na významnom podujatí za vysokú školu, umiestnenie v rámci súťaže vysokoškolákov, a pod.).
  8. Komentované ocenenia študentov v rámci vysokej školy.

1. **Informácie o poskytovaní ďalšieho vzdelávania**

V tejto časti vysoká škola uvedie informácie o svojich aktivitách v rámci poskytovania ďalšieho vzdelávania, najmä z pohľadu štruktúry zabezpečovaného vzdelávania, štruktúry účastníkov, udelených certifikátov, a pod.

1. **Informácie o výskumnej, umeleckej a ďalšej tvorivej činnosti vysokej školy**

V tejto časti vysoká škola uvedie informácie o svojich aktivitách v rámci uskutočňovania výskumnej, umeleckej a ďalšej tvorivej činnosti, najmä z pohľadu plnenia cieľov stanovených pre túto oblasť v dlhodobom zámere vysokej školy, opatreniach na podporu tejto oblasti a komentár o medziročnom vývoji či vývoji za viac rokov (text sa odvoláva na tabuľky č. 13, 14, 19, 20 a 21 tabuľkovej prílohy).

* 1. Uvedú sa kvantitatívne informácie o projektoch podporovaných z domácich grantových schém, ako aj o úspešnosti vysokej školy v podávaní projektov (počet podaných/podporených projektov v jednotlivých výzvach), ako tiež o najvýznamnejších projektoch/výsledkoch podporovaných z domácich grantových schém (dosiahnuté výsledky, patenty, úžitkové vzory, licencie a pod.). Uvedie sa aj počet tvorivých zamestnancov vysokej školy, ktorí participovali na riešení projektov, či priemerný počet projektov, na ktorých participoval jeden tvorivý zamestnanec vysokej školy. Uvádza sa fyzický počet. Uvedie sa aj počet študentov podľa stupňov vzdelávania, ktorí participovali na riešení projektov.
  2. Uvedú sa kvantitatívne informácie o projektoch podporovaných zo zahraničných grantových schém, ako aj o úspešnosti vysokej školy v podávaní projektov (počet podaných/podporených projektov v jednotlivých výzvach), ako tiež o najvýznamnejších projektoch/výsledkoch podporovaných zo zahraničných grantových schém (dosiahnuté výsledky, patenty, úžitkové vzory, licencie a pod.). Osobitne sa uvedú informácie o podpore v rámci jednotlivých rámcových programov. Uvedie sa aj počet tvorivých zamestnancov vysokej školy, ktorí participovali na riešení projektov, či priemerný počet projektov, na ktorých participoval jeden tvorivý zamestnanec vysokej školy. Uvádza sa fyzický počet. Uvedie sa aj počet študentov podľa stupňov vzdelávania, ktorí participovali na riešení projektov.
  3. Výskumná činnosť nepodporovaná z grantov – uvedú sa informácie o výskume, ktorý vysoká škola uskutočňuje na objednávku či v rámci podnikateľskej činnosti, prípadne na priame zadanie bez podávania projektu v rámci výziev.
  4. Uvádzajú sa činnosti vysokej školy, prostredníctvom ktorých zabezpečuje využitie dosiahnutých výsledkov vo výskume v praxi – inovačné centrá, systém spolupráce s praxou/odberateľmi, podpora získavania patentov, podpora vyhľadávania využitia výstupov výskumu a pod.
  5. Uvádzajú sa činnosti a výsledky špecializovaných výskumných a vývojových pracovísk a špecializovaných umeleckých pracovísk vysokej školy (počet zapojených zamestnancov, spoločných projektov, hospodárske výsledky a pod.).
  6. Uvádzajú sa informácie o existencii vnútornej grantovej schémy vysokej školy, jej cieľoch, počte podaných/podporených projektov a pod. (ak existuje).

1. **Habilitačné konania a inauguračné konania**

V tejto časti sa uvedú informácie o vykonaných habilitačných konaniach a inauguračných konaniach. Uvedú sa aj prípadné zmeny v kritériách, informácie o zmenách v udelení akreditácie, či počtoch žiadateľov o konanie, ich vekovej štruktúre a pod. a tak isto sa uvádzajú rozhodnutia o odňatí vedecko-pedagogického alebo umelecko-pedagogického titulu docent a rozhodnutia o podaní návrhu na odvolanie profesora (text sa odvoláva na tabuľky č. 7, 8, 17, 18 a 22 tabuľkovej prílohy).

1. **Zamestnanci vysokej školy**

V tejto časti sa uvedú údaje o štruktúre zamestnancov (veková, kvalifikačná), ich počte, medziročnom vývoji, napĺňaní cieľov určených v dlhodobom zámere vysokej školy v oblasti ľudských zdrojov. Aktivity vysokej školy smerujúce k postaveniu atraktívneho zamestnávateľa – zhodnotenie výberových konaní. Zhodnotí sa spôsob rozvoja pedagogických schopností aj kvalifikačný rast vysokoškolských učiteľov a výskumných a umeleckých pracovníkov, vrátane uvedenia informácie o existencii vnútorného predpisu kariérneho rastu, ako aj vzdelávanie administratívnych zamestnancov, či prevádzkových zamestnancov. Uvedú sa informácie o zapojení zamestnancov do mobility (prijatí/vyslaní, programy, dĺžka pobytov), zapojenie zamestnancov do iných ako výskumných projektov, podmienky, v ktorých sa vykonáva činnosť (pracovné prostredie, dostupnosť výpočtovej techniky, dostupnosť informačných zdrojov, zabezpečenie podporných/servisných činností – prihlasovanie na konferencie, zabezpečovanie domácich a zahraničných pracovných ciest, organizačné zabezpečenie seminárov, konferencií, publikačnej činnosti, zabezpečenie administratívnych činností spojených s projektmi, ich účtovaním a pod. (text sa odvoláva na tabuľky č. 9, 10 a 11 tabuľkovej prílohy).

1. **Podpora študentov**

V tejto časti vysoká škola uvádza informácie o podpore študentov – sociálnej (sociálne, tehotenské a motivačné štipendiá, a štipendiá z vlastných zdrojov, poskytovanie príspevkov na ubytovanie, pôžičky, možnosti stravovania), rozsah a aktivity zamerané na konzultantské a poradenské činnosti, vrátane študentov so špecifickými potrebami (počet zamestnancov, počet hodín konzultácií a poradenstva, témy poradenstva/konzultácií a pod.). Stručne sa uvedie spôsob prijímacích skúšok, vrátane informácie či sa poskytujú prípravné kurzy a iné podporné konzultácie k prijímacím skúškam, opatrenia na predchádzanie a obmedzenie predčasného ukončenia štúdia, práca s mimoriadne nadanými študentami a záujemcami o štúdium. Uvádzajú sa aj (v prípade relevantných študijných programov) podmienky zabezpečenia praxí pre študentov (na klinických pracoviskách, v zdravotníckych zariadeniach, v sociálnych zariadeniach, či zmluvné zabezpečenie praxe v komerčnej sfére a pod.) a aktivity, ktoré vysoká škola zorganizovala za účelom zlepšenia voľno časových aktivít študentov, podpora spolkovej a klubovej činnosti, či športových aktivít. Vysoká škola uvádza vyhodnotenie plnenia dlhodobého zámeru vysokej školy v tejto oblasti, či vyjadrenie spokojnosti študentov s kvalitou poskytovaných služieb (ubytovania, dostupnosti administratívnych zamestnancov vysokej školy, so stravovacími službami, knižnicou, lokalizáciou pracovísk, študijným prostredím, výpočtovou technikou, ...). Odporúčajú sa uviesť aj možnosti práce študentov popri štúdiu pre vysokú školu.

1. **Absolventi**

Vysoká škola uvedie akým spôsobom udržiava kontakt so svojimi absolventami (Alumni klub, aktivity, stretnutia a pod.), akým spôsobom sleduje ich zamestnanosť, uplatniteľnosť (napr. formou prieskumov), vrátane opatrení na ich zvyšovanie a zohľadnenie napr. v úprave študijných programov a spolupráci s potencionálnymi budúcimi zamestnávateľmi.

1. **Podporné činnosti vysokej školy**

Vysoká škola uvádza výsledky a aktivity v podporných činnostiach vysokej školy, najmä rozvoj informačných systémov, knižnice, ubytovania/stravovania pre zamestnancov a pod. odporúča sa zhodnotiť plnenie dlhodobého zámeru v tejto oblasti.

1. **Rozvoj vysokej školy**

Vysoká škola uvádza rozvojové projekty, ktoré uskutočňovala v danom roku, zdroj financovania (v rámci dotácie na rozvoj vysokej školy, z vlastných zdrojov, štrukturálne fondy, a pod.), ich ciele, stav realizácie a dosiahnuté výsledky s ohľadom na dlhodobý zámer vysokej školy.

1. **Internacionalizácia a medzinárodné aktivity vysokej školy**

V tejto časti vysoká škola uvedie informácie o svojich aktivitách v rámci internacionalizácie a medzinárodnej spolupráce, najmä z pohľadu plnenia cieľov stanovených pre túto oblasť v dlhodobom zámere vysokej školy, resp. stratégii internacionalizácie. Uvedie sa spôsob podpory účasti študentov a zamestnancov na mobilitných schémach, spôsob integrácie zahraničných študentov a pracovníkov a všetky relevantné aktivity v oblasti internacionalizácie, vrátane pôsobeni vysokej školy v medzinárodných organizáciách a sieťach.

1. **Systém kvality**

Uvádzajú sa informácie o systémoch a postupoch zabezpečovania / zlepšovania kvality procesov a činností vysokej školy v jednotlivých oblastiach. Jednotlivé oblasti sa vyhodnocujú podľa merateľných ukazovateľov, ktorých vývoj za niekoľko rokov sa uvádza v tabuľkovej prílohe k výročnej správe (napr. podiel študentov, ktorí hodnotili výučbu, pomer počtu záverečných prác a oponentov a pod.).

* 1. **Manažment vysokej školy** - uvádzajú sa informácie o systéme zabezpečovania kvality riadenia vysokej školy, najmä organizačnom zabezpečení (rada kvality, útvar kvality – personálne a finančné zabezpečenie), využívané metodiky (CAF, EQFM, ISO...), prípadne získané certifikáty kvality. Zhodnotí sa plnenie cieľov určených v dlhodobom zámere vysokej školy týkajúcich sa kvality riadenia a administratívnej podpory činností vysokej školy. Osobitne sa zhodnotí systém finančného riadenia – kvalita rozpočtu a jeho dodržiavania, dosiahnutie cieľov v mimo dotačných zdrojoch, či cielené úspory (úspora energií, zlepšenie verejného obstarávania, racionalizácia činností ...) a pod.
  2. **Vzdelávanie** - uvádza sa hodnotenie úrovne vysokej školy vo vzdelávacej činnosti z pohľadu vedeckej rady vysokej školy (§ 12 ods. 1 písm. c) zákona), ako aj z pohľadu študentov. Explicitne sa uvedú informácie o konaní študentských ankiet formou anonymných dotazníkov podľa § 70 ods. 1 písm. h) zákona o vysokých školách a výsledky ich spracovania. Uvádza sa aj mechanizmus / pravidlá zabezpečovania a monitorovania kvality vzdelávania v rámci vysokej školy (vrátane vyjadrenia kvantitatívnymi ukazovateľmi napr. počet hospitácií, počet sťažností na priebeh výučby, podiel študentov, ktorí nesplnili podmienky na pokračovanie v štúdiu, podiel študentov, ktorí prekračujú štandardnú dĺžku štúdia, či zanechali štúdium, vážený študijný priemer študentov, pomer voľne dostupných počítačov s potrebným programovým vybavením na študenta a pod.
  3. **Tvorivá činnosť –** Uvádzajú sa pravidlá a organizačná štruktúra, prostredníctvom ktorých vysoká škola zabezpečuje kvalitu a etiku vykonávaného výskumu a zvyšuje kvalitu výskumnej činnosti svojich zamestnancov (vzdelávanie, stáže, ...). Ale aj informácie o činnosti, ktoré podporujú výskumnú činnosť vysokej školy (napr. špecializovaní zamestnanci na vyhľadávanie a získavanie grantov). Uvedie sa aj hodnotenie úrovne v oblasti vedy vykonané vedeckou radou. Obdobne pre umeleckú činnosť vysokej školy.
  4. **Zapojenie interných a externých zaintersovaných strán** - Komentovaný prehľad o tom akým spôsobom sa interné a externé zainteresované strany (najmä študenti a zástupcovia zamestnávateľov) zapájajú do prípravy tvorby a realizácie študijných programov. Vysoká škola uvedie menný zoznam externých zainteresovaných strán ktoré sa aktívne zapojili do tvorby a úpravy jednotlivých študijných programov. V rámci realizovaných študijných programov sa, tam kde je to relevantné, uvedie počet zazmluvnených poskytovateľov praxe / partnerstiev (len aktívnych - t.j. tam kde sú študenti a ktoré sa realizujú), informácie o praxi (najmä počet hodín povinnej praxe - celkovo za štúdium a za ak. rok; celkové trvanie praxe v týždňoch - celkovo za štúdium a za ak. rok; celkový počet kreditov udelených za prax počas štúdia)

1. **Krízová situácia v súvislosti s ochorením COVID-19**

Vysoká škola uvádza aktivity a spôsob reakcie na dopady súvisiace s ochorením COVID-19, vrátane ich vyhodnotenia (napr. zhodnotenie (dištančnej) výučby, výskumnej činnosti, realizáciu študentských praxí, realizáciu online konferencií, úpravu poskytovaných služieb (ubytovanie (vrátane informácie koľko zmlúv zostalo v platnosti, resp. bolo zrušených/upravených), knižnice a pod.), poskytovanie konzultantských a poradenských činností študentom, vrátane psychologického poradenstva.

1. **Kontaktné údaje**

Uvedú sa kontaktné údaje na vysokú školu, ako aj kontakt na poskytnutie doplňujúcich/vysvetľujúcich informácií k výročnej správe. Odporúča sa uviesť aj IČO, či DIČ.

1. **Sumár (Executive summary)**

Obsahuje súhrn základných informácií o výsledkoch a činnosti vysokej školy za uplynulý rok z jednotlivých častí výročnej správy, v rozsahu max. 2 A4.

1. **Prílohy**

Uvedú sa prílohy a tabuľkové prílohy.

Povinnou samostatnou prílohou je prehľad zmien vo vnútorných predpisoch vysokej školy, ktoré nastali v príslušnom roku.